**จรรยาบรรณทางธุรกิจ**

**กลุ่มบริษัทมินีแบมิตซูมิ (ประเทศไทย)**

## สารบัญ

## I. การประกาศความมุ่งมั่น …………………………………………………… 3

## II. จรรยาบรรณ …………………………………………………………..… 5

## 1. ด้านแรงงาน …………………………………………..………….. 5

## 2. อาชีวอนามัยและความปลอดภัย ………………………………..……. 6

## 3. สิ่งแวดล้อม …………………………………………………….… 8

## 4. จริยธรรมในการทำธุรกิจ ……………………………………….…… 9

## III. ระบบการจัดการ………………………………………………….….… 10

## 1. บทบาทของจรรยาบรรณฉบับนี้……………………………………… 10

## 2. โครงสร้างของการดำเนินการ ……………………………………….. 10

## 3. ภาคผนวก ……………………………………………….……… 12

**I.** **การประกาศความมุ่งมั่น**

บริษัทแม่ของเรา –MinebeaMitsumi Inc.– มุ่งมั่นไม่เพียงแค่จะเป็นองค์กรที่ดำเนินการเพื่อผลกำไรผ่านการแข่งขันอย่างเสรีและเป็นธรรมเท่านั้น แต่จะเป็นองค์กรที่ทำประโยชน์ต่อสังคมอย่างจริงจังด้วย ภายใต้สถานการณ์เหล่านี้ การกำกับดูแลความสอดคล้องต่อกฎระเบียบ (การปฏิบัติตามกฎหมายและหลักจริยธรรม) คือองค์ประกอบที่สำคัญของการจัดการทางธุรกิจ นอกจากนี้บริษัทแม่ของเราได้ดำเนินธุรกิจด้วยความยุติธรรมและจริงใจต่อผู้มีส่วนได้เสียของบริษัทตามหลักธรรมาภิบาล หรืออีกนัยหนึ่ง MinebeaMitsumi Inc. มีหน้าที่ในอันที่จะต้องรับผิดชอบต่อสังคมและเพิ่มคุณค่าขององค์กรไม่ใช่เพียงแค่โดยการปฏิบัติให้สอดคล้องต่อกฎหมายและกฎระเบียบเท่านั้น แต่ –ในฐานะที่เป็นประชากรในรูปองค์กร– โดยการจัดการทางธุรกิจที่เหมาะสมและยุติธรรมบนพื้นฐานจริยธรรมองค์กรด้วย

กลุ่มบริษัทมินีแบมิตซูมิ ได้สนับสนุนหลักการจัดการ 5 ประการ คือ “เป็นบริษัทที่พนักงานมีความภาคภูมิใจที่ได้เป็นส่วนหนึ่งของบริษัท” “ได้รับความไว้วางใจจากลูกค้า” “ตอบสนองความคาดหวังของผู้ถือหุ้น” “ได้รับการต้อนรับที่ดีจากชุมชนท้องถิ่น” และ “ เสริมสร้างสังคมโลก” ได้มีการประกาศอย่างชัดเจนว่าการประกอบธุรกิจของมินีแบมิตซูมิตั้งอยู่บนฐานการตัดสินใจโดยคำนึงถึงผู้ที่มีส่วนได้เสีย ไม่ว่าจะเป็น ผู้ถือหุ้น ลูกค้า หุ้นส่วนทางธุรกิจ พนักงาน หน่วยงานของรัฐ และสังคม รวมทั้งมุ่งมั่นเพื่อความสำเร็จในการจัดการที่โปร่งใส

ตั้งแต่ก่อตั้งบริษัทมาเมื่อปี พ.ศ. 2494 MinebeaMitsumi Inc. เป็นหนึ่งในผู้บุกเบิกที่สนับสนุนให้มีการขยายการดำเนินการไปทั่วโลก ในช่วงเวลานั้นการดำเนินการบนพื้นฐานของกฎหมายได้ถูกนำไปปฏิบัติทั้งในประเทศและต่างประเทศ ความพยายามของกลุ่มบริษัทมินีแบ มิตซูมิในการสนับสนุนให้เกิดการจ้างงานและพัฒนาบุคลากรได้เสริมสร้างชุมชนท้องถิ่นให้เข้มแข็ง ยิ่งไปกว่านั้น เรายังรับผิดชอบต่อสังคมที่เราอยู่โดยการอนุรักษ์สภาพแวดล้อม จนได้รับการรับรอง ISO14001 ในทุกส่วนการผลิตของเราทั่วโลก รวมทั้งการให้การสนับสนุนความปลอดภัยและอาชีวอนามัยที่ดีของพนักงานทุกคนจนได้รับการรับรอง OHSAS18001 สำหรับโรงงานหลักของเราในเอเชีย

ด้วยเหตุนี้ บริษัทแม่ของเราจึงได้ประกาศความมุ่งมั่นว่าจะพยายามอย่างไม่หยุดยั้งที่จะเข้าใจจริยธรรมองค์กรและกฎหมายที่เกี่ยวข้อง ดำเนินธุรกิจที่สอดคล้องเข้ากันได้กับสังคม และเพิ่มคุณค่าองค์กรอย่างยั่งยืนผ่านทางการจัดการที่เหมาะสมและเป็นธรรม โดยการประกันว่าหลักจรรยาบรรณของมินีแบมิตซูมิจะถูกนำไปปฏิบัติ

กลุ่มบริษัทมินีแบมิตซูมิ (ประเทศไทย) ในฐานะที่เป็นส่วนหนึ่งของกลุ่มบริษัทมินีแบ มิตซูมิทั่วโลก มีความตระหนักและเป็นส่วนหนึ่งของความมุ่งมั่นดังกล่าว ยิ่งกว่านั้นเรามีความมุ่งมั่นที่จะเป็นพลเมืองของโลกนี้ รวมถึงการสร้างความเติบโตให้บริษัทอย่างแข็งแรงและยั่งยืน การปกปักษ์และรักษาสิ่งแวดล้อม การสนับสนุนสภาพแวดล้อมการทำงานที่ปลอดภัยและต้องตามอาชีวอนามัย และการปฏิบัติต่อทุกคนอย่างมีศักดิ์ศรีและเคารพ ทั้งนี้เพื่อจะนำความมุ่งมั่นดังกล่าวไปปฏิบัติเราจึงได้กำหนดจรรยาบรรณทางธุรกิจของกลุ่มบริษัทมินีแบมิตซูมิ (ประเทศไทย) ขึ้น และเพื่อประกันถึงความเป็นหนึ่งเดียวและสามัคคีร่วมกับบริษัทแม่ของเรา จรรยาบรรณทางธุรกิจของเราจึงได้ถูกแก้ไขให้มีเนื้อหาสอดคล้องกับจรรยาบรรณของกลุ่มบริษัทมินีแบมิตซูมิ

ขอให้ผู้บริหารและพนักงานทุกท่านเข้าใจถึงวัตถุประสงค์และปฏิบัติตามจรรยาบรรณทางธุรกิจของกลุ่มบริษัทมินีแบมิตซูมิ (ประเทศไทย)

15 สิงหาคม 2560

บริษัท เอ็นเอ็มบี-มินีแบ ไทย จำกัด

ประธานและกรรมการ

นายมาซายูกิ อิมานากะ

**II. จรรยาบรรณ**

**1. ด้านแรงงาน**

กลุ่มบริษัทมินีแบมิตซูมิ (ประเทศไทย) มุ่งมั่นที่จะรักษาสิทธิมนุษยชนของพนักงานและปฏิบัติต่อพวกเขาอย่างให้เกียรติและด้วยความเคารพ ทุกบริษัทในกลุ่มบริษัทมินีแบมิตซูมิ (ประเทศไทย) จะต้องยึดมั่นในมาตรฐานเกี่ยวกับการใช้แรงงานดังต่อไปนี้

(1) การไม่บังคับใช้แรงงาน

บริษัทจะไม่ใช้แรงงานใด ๆ ที่เกิดจากการบังคับหรือถูกบังคับให้ใช้แรงงานตามสัญญาผูกมัด หรือด้วยความไม่สมัครใจ รวมทั้งแรงงานผู้ถูกคุมขังในเรือนจำ การทำงานต้องเป็นไปด้วยความสมัครใจ และพนักงานมินีแบมิตซูมิสามารถลาออกได้ตามเหตุจำเป็นอันสมควรตามบทบัญญัติแห่งกฎหมาย ระเบียบ และสัญญาข้อตกลง เงื่อนไขของการจ้างงานจะไม่มีการระบุให้พนักงานมินีแบมิตซูมิต้องส่งมอบเอกสารที่ทางราชการออกให้ เช่น passport หรือใบอนุญาตทำงาน

(2) ไม่ใช้แรงงานเด็ก

จะไม่มีการใช้แรงงานเด็กในทุกขั้นตอนของการผลิต คำว่า “เด็ก” ในที่นี้หมายถึงบุคคลที่มีอายุต่ำกว่า 15 ปี (หรือต่ำกว่า 14 ปี หากกฎหมายของประเทศกำหนด) หรือตามอายุที่อยู่ในเกณฑ์ต้องเรียนให้จบการศึกษาภาคบังคับ หรือตามที่กฎหมายกำหนดอายุขั้นต่ำสุดในการรับว่าจ้างการทำงาน มินีแบมิตซูมิสนับสนุนให้มีการฝึกงานอันถูกต้องสอดคล้องตามกฎหมาย พนักงานมินีแบมิตซูมิที่มีอายุต่ำกว่า 18 ปีจะต้องไม่ปฏิบัติงานใด ๆ ที่เป็นอันตราย และอาจจะถูกจำกัดมิให้ทำงานในเวลากลางคืนเมื่อพิจารณาถึงความจำเป็นของการศึกษา

(3) การเลือกปฏิบัติ

กลุ่มบริษัทมินีแบมิตซูมิ (ประเทศไทย) ต้องไม่มีพฤติกรรมการข่มขู่คุกคามหรือการเลือกปฏิบัติในที่ทำงาน บริษัทในกลุ่มบริษัทมินีแบมิตซูมิ (ประเทศไทย) ต้องไม่นำการกระทำอันเป็นการเลือกปฏิบัติบนพื้นฐานของเชื้อชาติ สีผิว อายุ เพศ พฤติกรรมทางเพศ ชาติพันธ์มนุษย์ ความพิการ ศาสนา แนวคิดทางการเมือง สมาชิกในสหภาพ หรือสถานภาพเกี่ยวกับการสมรส ไปใช้ในการพิจารณาจ้างงานและการกำหนดสภาพการทำงาน เช่น การเลื่อนตำแหน่ง การให้รางวัล และการฝึกอบรม นอกจากนี้พนักงานหรือผู้มีโอกาสเป็นพนักงานไม่ควรจะต้องถูกบังคับให้ตรวจสุขภาพ/การตั้งครรภ์อันจะถูกนำไปใช้ในเชิงเลือกปฏิบัติได้

(4) ความรุนแรงหรือการกระทำทารุณ

ทุกบริษัทในกลุ่มบริษัทมินีแบมิตซูมิ (ประเทศไทย) จะไม่ยอมให้เกิดพฤติกรรมอันรุนแรงหรือการกระทำทารุณใด ๆ ต่อพนักงาน รวมทั้งการละเมิดทางเพศ การบังคับกดขี่ทางเพศ การลงโทษทางร่างกาย จิตใจหรือการบังคับกดขี่ทางร่างกาย หรือการใช้วาจาที่ไม่เหมาะสม ทั้งไม่อนุญาตให้มีการขู่ว่าจะนำพฤติกรรมเช่นว่ามาใช้

(5) การจ่ายเงินค่าตอบแทน

การจ่ายเงินค่าตอบแทนให้กับพนักงานจะเป็นไปตามข้อกำหนดของกฎหมาย ซึ่งรวมไปถึงอัตราค่าจ้างขั้นต่ำ การจ่ายค่าทำงานล่วงเวลา และผลประโยชน์ที่ต้องจัดให้ต้องเป็นไปตามกฎหมาย บทลงโทษโดยการหักค่าจ้างแรงงานใด ๆ ต้องเป็นไปตามที่กฎหมายและระเบียบกำหนด รวมทั้งต้องมีการสื่อสารการคำนวณการจ่ายเงินโดยชัดเจนและถูกต้องตรงเวลา

(6) ชั่วโมงการทำงาน

วันทำงานต่อสัปดาห์ต้องไม่เกินอัตราที่กฎหมายกำหนด และพนักงานต้องได้รับอนุญาตให้มีวันหยุดอย่างน้อย 1 วัน ในทุกระยะ 7 วัน

(7) เสรีภาพในการสมาคม

กลุ่มบริษัทมินีแบมิตซูมิ (ประเทศไทย) ตระหนักและเคารพต่อสิทธิของพนักงานในการใช้สิทธิตามกฎหมายในการรวมตัวกันได้อย่างอิสระ การเข้าเป็นสมาชิกสหภาพแรงงาน การสรรหาผู้แทนของตน และ/หรือการเป็นสมาชิกองค์กรด้านแรงงานอย่างถูกต้องตามกฎหมาย พนักงานต้องมีอิสระในการติดต่อสื่อสารกับผู้บริหารในเรื่องของสภาพการทำงานและการดำรงชีวิตโดยไม่จำต้องกลัวว่าจะถูกตอบโต้ ข่มขู่ หรือคุกคาม

**2. อาชีวอนามัยและความปลอดภัย**

กลุ่มบริษัทมินีแบมิตซูมิ ตระหนักว่าคุณภาพของผลิตภัณฑ์และบริการ ความถูกต้องในการผลิต และขวัญ กำลังใจของพนักงานนั้นขึ้นอยู่กับความปลอดภัยและสภาพแวดล้อมในการทำงาน กลุ่มบริษัทมินีแบมิตซูมิ จะต้องยึดมั่นในมาตรฐานว่าด้วยเรื่องสุขภาพและความปลอดภัยดังต่อไปนี้

1. อุปกรณ์ความปลอดภัยในการทำงานกับเครื่องจักร

ให้มีการจัดเตรียมตามสมควรและการบำรุงรักษาอย่างสม่ำเสมอซึ่งฝาครอบเพื่อป้องกันบริเวณจุดอันตราย Interlocks และเครื่องกั้นเพื่อความปลอดภัย ในเครื่องจักรที่พนักงานใช้งาน

1. สุขศาสตร์อุตสาหกรรม

พนักงานที่ทำงานเกี่ยวข้องกับปัจจัยด้านสารเคมี ชีวภาพ และกายภาพต้องได้รับการบ่งชี้ ประเมินและควบคุม และกรณีที่อันตรายดังกล่าวที่ไม่สามารถถูกควบคุมได้ในระดับที่เพียงพอโดยวิธีการทางวิศวกรรมและการบริหารจัดการ พนักงานจะต้องได้รับอุปกรณ์ป้องกันส่วนบุคคลที่เหมาะสม

1. ความปลอดภัย

พนักงานที่ทำงานในสถานที่ทำงานที่มีความเสี่ยงจะต้องจัดให้มีการบ่งชี้ การประเมินและควบคุมอย่างเหมาะสม ทั้งในด้านการออกแบบ หลักวิศวกรรมศาสตร์ และการบริหารจัดการ ต้องจัดให้มีการบำรุงรักษาเชิงป้องกัน และมีขั้นตอนการทำงานอย่างปลอดภัย หากความเสี่ยงดังกล่าวไม่สามารถถูกควบคุมให้อยู่ในระดับที่เหมาะสมได้โดยวิธีการข้างต้น พนักงานจะต้องได้รับอุปกรณ์ป้องกันส่วนบุคคลที่เหมาะสม

1. การเตรียมความพร้อมสำหรับภาวะฉุกเฉิน

จะต้องมีการบ่งชี้และประเมินภาวะฉุกเฉิน และการลดผลกระทบของมันโดยการจัดทำแผนการดำเนินการกรณีที่เกิดเหตุฉุกเฉิน รวมทั้งแผนและขั้นตอนฟื้นฟูหลังจากเกิดเหตุฉุกเฉิน

1. การบาดเจ็บและการเจ็บป่วยจากการทำงาน

วิธีการและระบบจะถูกนำมาใช้เพื่อการจัดการ การติดตาม และรายงานการบาดเจ็บและการเจ็บป่วยจากการทำงาน รวมไปถึงข้อกำหนดต่างๆดังนี้

a) ส่งเสริมให้พนักงานมีการรายงาน

b) จำแนกประเภทและบันทึกการบาดเจ็บและการเจ็บป่วยในแต่ละกรณี

c) การจัดให้มีการรักษาที่เหมาะสม

d) มีการสอบสวนการเกิดอุบัติเหตุ พร้อมทั้งจัดทำแผนการแก้ไขเพื่อกำจัดสาเหตุ ของอุบัติเหตุ และ

e) อำนวยความสะดวกให้กับพนักงานในการกลับเข้าไปทำงาน

(6) งานที่เกี่ยวข้องกับการยศาสตร์

พนักงานที่ทำงานเกี่ยวข้องกับการใช้กำลังกาย เช่น การจัดการกับวัสดุด้วยมือและการยกของหนัก งานที่ต้องยืนนาน ๆ งานประกอบชิ้นงานที่ต้องทำซ้ำ ๆ หรืองานที่ต้องใช้แรงในการประกอบ จะต้องมีการบ่งชี้และประเมินความเสี่ยงพร้อมทั้งมีการควบคุม พนักงานต้องได้รับอุปกรณ์ที่เหมาะสมในการปฏิบัติงานนั้น ๆ

(7) หอพักและโรงอาหาร

ต้องจัดให้มีห้องน้ำที่สะอาด รวมถึงน้ำดื่มที่สะอาด และมีสถานที่เตรียมอาหารหรือจัดเก็บอาหารที่ถูกสุขอนามัย หอพักที่กลุ่มบริษัทมินีแบมิตซูมิ (ประเทศไทย) จัดให้ต้องมีความสะอาด ปลอดภัย มีทางออกฉุกเฉิน มีระบบระบายความร้อนและอากาศที่เหมาะสม และมีพื้นที่ส่วนตัวที่พอเพียง

**3. สิ่งแวดล้อม**

กลุ่มบริษัทมินีแบมิตซูมิ ตระหนักว่าความรับผิดชอบต่อสิ่งแวดล้อมคือสิ่งสำคัญในการผลิตสินค้าระดับโลก ในการดำเนินการของเรา ผลกระทบต่อสิ่งแวดล้อมและทรัพยากรธรรมชาติต้องมีผลกระทบน้อยที่สุดพร้อม ๆ กันกับการรักษาอนามัยและความปลอดภัยต่อสาธารณะ กลุ่มบริษัทมินีแบมิตซูมิ (ประเทศไทย) จะยึดมั่นในนโยบายว่าด้วยการรักษาสิ่งแวดล้อม ดังต่อไปนี้

1. ข้อกำหนดของส่วนผสมในผลิตภัณฑ์

ทุกผลิตภัณฑ์จะต้องเป็นไปตามข้อกำหนดของกฎหมาย กฎระเบียบ และตามข้อกำหนดของลูกค้าเกี่ยวกับเรื่องสารที่ห้ามใช้หรือสารที่จำกัดการใช้ รวมไปถึงข้อกำหนดการติดป้ายและข้อกำหนดการนำกลับมาใช้และการกำจัดสารเหล่านั้น

1. สารเคมีและสารอันตราย

สารเคมีและสารอันตรายอื่น ๆ ที่มีผลต่อสิ่งแวดล้อมต้องมีการบ่งชี้และจัดการเพื่อให้มั่นใจได้ว่ามีการดำเนินการอย่างปลอดภัยและเหมาะสม ทั้งการเคลื่อนย้าย การจัดเก็บ การแปรรูปนำกลับมาใช้ใหม่หรือการนำมาใช้ซ้ำ และการกำจัด

1. การบำบัดน้ำเสียและของเสีย

น้ำเสียและของเสียที่เกิดจากการผลิต จากขั้นตอนทางอุตสาหกรรม และจากห้องน้ำต้องได้รับการเฝ้าระวัง ควบคุม และบำบัดตามกฎหมายและข้อบังคับ

1. มลภาวะทางอากาศ

มลภาวะทางอากาศจากสารอินทรีย์ระเหย ละออง สารกัดกร่อน อนุภาค สารเคมีทำลายโอโซนในชั้นบรรยากาศ และผลข้างเคียงจากการเผาไหม้ อันเป็นผลมาจากการผลิตจะต้องมีการจำแนก ตรวจติดตาม ควบคุมและบำบัดตามกฎหมายและข้อกำหนด

1. ใบอนุญาตด้านแวดล้อมและการรายงานผล

ต้องได้มา รักษา และต่ออายุให้เป็นปัจจุบันซึ่งใบอนุญาตและการจดทะเบียนด้านสิ่งแวดล้อมตามที่บทบัญญัติหรือข้อกำหนดของกฎหมายระบุไว้ ต้องมีการปฏิบัติตามข้อกำหนดว่าด้วยการดำเนินการและการรายงานผลเกี่ยวกับใบอนุญาตและการจดทะเบียนสิ่งแวดล้อมดังกล่าว

1. การป้องกันมลภาวะและลดการใช้ทรัพยากร

การสูญเสียทุกชนิด รวมทั้งน้ำและพลังงาน ต้องถูกลดหรือกำจัดเท่าที่เป็นไปได้ โดยลดหรือกำจัดที่แหล่งกำเนิด หรือโดยวิธีการอื่น เช่น การปรับเปลี่ยนการผลิต การบำรุงรักษา และขั้นตอนในโรงงาน หรือการใช้วัสดุทดแทน การสงวนรักษาทรัพยากร การแปรรูปนำกลับมาใช้ใหม่ และการใช้ซ้ำ

**4. จริยธรรมในการทำธุรกิจ**

ในการรับผิดชอบต่อสังคมและการเพิ่มมูลค่าขององค์กร กลุ่มบริษัทมินีแบมิตซูมิ (ประเทศไทย) จะยึดมั่นในมาตรการว่าด้วยจริยธรรมในการทำธุรกิจดังต่อไปนี้

1. ต้องไม่มีการทุจริต กรรโชก หรือการฉ้อโกง

ต้องดำรงไว้ซึ่งมาตรฐานความซื่อสัตย์ในระดับสูงสุดในทุกธุรกรรม การทุจริต กรรโชก และฉ้อโกงไม่ว่าในรูปแบบใดเป็นสิ่งที่ห้ามอย่างเคร่งครัด การกระทำ ดังกล่าวอาจนำไปสู่การเลิกจ้างและดำเนินการตามกฎหมาย

1. การเปิดเผยข้อมูล

ข้อมูลเกี่ยวกับกิจกรรมทางธุรกิจ โครงสร้างองค์กร สถานภาพทางการเงิน และผลการดำเนินงานนั้นต้องถูกเปิดเผยตามบทบัญญัติแห่งกฎหมายและธรรมเนียมปฏิบัติทางอุตสาหกรรมที่เกี่ยวข้อง

1. จะต้องไม่มีการหาผลประโยชน์อันไม่เหมาะสม

จะต้องไม่มีการเสนอให้หรือรับสินบนหรือพฤติกรมอื่น ๆ ที่ส่อไปในทางนี้

1. การทำธุรกิจ การโฆษณาประชาสัมพันธ์ และ การแข่งขันด้วยความเป็นธรรม

การทำธุรกิจ การโฆษณาประชาสัมพันธ์ และการแข่งขันด้วยความเป็นธรรม เป็นสิ่งที่ต้องยึดถือปฏิบัติ ข้อมูลของลูกค้าเป็นสิ่งสำคัญที่ต้องดูแล

1. การประสานงานกับชุมชนท้องถิ่นและการดำเนินการในต่างประเทศ

สนับสนุนให้เกิดการการประสานงานกับชุมชนท้องถิ่นเพื่อพัฒนาสังคมและเศรษฐกิจ กลุ่มบริษัทมินีแบมิตซูมิ (ประเทศไทย) ในฐานะที่เป็นองค์กรระดับนานาชาติจะให้การสนับสนุนในการพัฒนาชุมชนในประเทศที่เราได้เข้าไปดำเนินการไม่ใช่แค่เพียงปฏิบัติตามกฎหมายของแต่ละประเทศเท่านั้น แต่เราจะเคารพในประวัติศาสตร์ วัฒนธรรมและขนบธรรมเนียมประเพณีของแต่ละที่นั้นด้วย

1. การคุ้มครองทรัพย์สินทางปัญญา

กลุ่มบริษัทมินีแบมิตซูมิ (ประเทศไทย) เคารพในทรัพย์สินทางปัญญาและจะนำมาตรการที่เหมาะสมมาปฏิบัติเพื่อคุ้มครองทรัพย์สินทางปัญญาของผู้อื่น เพื่อที่จะคุ้มครองสิทธิดังกล่าวกลุ่มบริษัทต้องระมัดระวังเป็นอย่างยิ่งในการโอนย้ายและดำเนินการทางเทคโนโลยีหรือ know-how ที่เป็นของเราและของผู้อื่น

1. การนำเข้า / การส่งออก

การดำเนินการไม่เพียงแค่ให้สอดคล้องกับกฎหมายและข้อปฏิบัติของแต่ละประเทศเท่านั้น แต่ต้องให้สอดคล้องกับกฎ ระเบียบที่ใช้กับนานาชาติ รวมทั้งข้อตกลงทางการค้าด้วย ไม่ว่าจะเป็นการส่งออกผลิตภัณฑ์ หรือการนำเข้าวัตถุดิบ การช่วยเหลือทางเทคโนโลยีในต่างประเทศ ต้องมีรักษาไว้ซึ่งระบบการจัดการและขั้นตอนการดำเนินที่เหมาะสมเพื่อประกันการปฏิบัติให้สอดคล้องข้างต้น

(8) ท่าทีต่อองค์กรอาชญากรรม

กลุ่มบริษัทมินีแบมิตซูมิ (ประเทศไทย) ไม่มีส่วนเกี่ยวข้องใด ๆ กับองค์กรอาชญากรรมที่อาจเป็นหรือจะเป็นภัยคุกคามความสงบเรียบร้อยและ/หรือความปลอดภัยต่อสาธารณะได้ ในขณะเดียวกันในกรณีที่มีการเรียกร้องที่ขัดต่อหลักเหตุผลจากกลุ่มดังกล่าว กลุ่มบริษัทมินีแบมิตซูมิ (ประเทศไทย) จะร่วมมือกับหน่วยงานพิเศษภายนอก รวมถึงตำรวจและนักกฎหมาย เพื่อแก้ปัญหาในข้อเรียกร้องดังกล่าวอย่างแน่วแน่และปราศจากการประนีประนอม

**III. ระบบการจัดการ**

**1. บทบาทของจรรยาบรรณฉบับนี้**

จรรยาบรรณฉบับนี้เป็นหนึ่งในเครื่องมือสำคัญสำหรับการกำกับดูแลความสอดคล้องต่อกฎหมายและจริยธรรมอันมีพื้นฐานบนนโยบายบริษัท เราขอรับรองต่อผู้ที่มีส่วนได้เสียของบริษัทว่า เราจะกระทำตามแนวปฏิบัติของจรรยาบรรณฉบับนี้อย่างเคร่งครัดบนพื้นฐานของระบบที่อธิบายข้างล่างนี้

**2. โครงสร้างของการดำเนินการ**

(1) Chief Officer of Compliance

ให้ผู้ดำรงตำแหน่งประธาน & กรรมการของบริษัท เอ็นเอ็มบี-มินีแบ ไทย จำกัด เป็นผู้บริหารสูงสุดของระบบการกำกับดูแลความสอดคล้องต่อกฎระเบียบ ของกลุ่มบริษัท มินีแบมิตซูมิ (ประเทศไทย)

(2) Compliance Committee

ให้จัดตั้ง Compliance Committee ขึ้นตรงต่อประธาน & กรรมการของบริษัท เอ็นเอ็มบี-มินีแบ ไทย จำกัด เพื่อเป็นหน่วยงานที่ทำหน้าที่ส่งเสริมการกำกับดูแลความสอดคล้องต่อกฎระเบียบ รวมถึงจรรยาบรรณฉบับนี้ และให้ทำหน้าที่นำจรรยาบรรณฉบับนี้ซึ่งได้รับการอนุมัติจากคณะกรรมการบริษัทไปดำเนินการ และให้มีบทบาทในการตัดสินใจจัดการกับปัญหาเร่งด่วนเมื่อมีสถานการณ์ที่ขัดต่อกฎหมายหรือจริยธรรมอย่างร้ายแรงเกิดขึ้น

ให้ Compliance Committee มี Compliance Office เป็นเลขาธิการ ทำหน้าที่เป็นหน่วยงานส่งเสริมและนำมาตรการการกำกับดูแลความสอดคล้องต่อกฎระเบียบ ที่ได้รับการอนุมัติจาก Compliance Committee ไปปฏิบัติ อีกทั้งทำหน้าที่เป็นเลขานุการให้หน่วยงานที่มีหน้าที่ในการตัดสินใจจัดการกับปัญหาเร่งด่วนเมื่อมีสถานการณ์ที่ขัดต่อกฎหมายหรือจริยธรรมอย่างร้ายแรงเกิดขึ้น

(3) การนำไปใช้ในแต่ละบริษัทในกลุ่มบริษัทของเราและ Suppliers

ให้เผยแพร่จรรยาบรรณฉบับนี้ให้กับบริษัทในกลุ่มบริษัทมินีแบมิตซูมิ (ประเทศไทย) และให้แต่ละบริษัทดำเนินมาตรการให้เป็นไปตามจรรยาบรรณฉบับนี้

นอกจากนี้ให้ขอความร่วมมือไปยัง Suppliers เพื่อให้สมัครใจปฏิบัติตามจรรยาบรรณฉบับนี้ โดยทำหนังสือขอความร่วมมือไปยัง Suppliers และ Subcontractors เพื่อให้ตกลงและนำจรรยาบรรณฉบับนี้ไปปฏิบัติตามความเหมาะสม

(4) การเพิ่มเติมข้อปฏิบัติ

เมื่อนำจรรยาบรรณฉบับนี้ไปปฏิบัติ แม้ว่าข้อปฏิบัติจะได้ถูกกำหนดไว้แล้วในรายละเอียด แต่ก็อาจจะมีข้อปฏิบัติใหม่ ๆ เพิ่มเติมเข้ามาภายหลัง ดังนั้น เราจะต้องปฏิบัติตามไม่เพียงแค่ให้สอดคล้องกับจรรยาบรรณฉบับนี้เท่านั้นแต่ต้องให้สอดคล้องกับข้อปฏิบัติใหม่ที่เพิ่มเข้ามาด้วย

(5) การรายงาน

เมื่อท่านไม่แน่ใจว่าการปฏิบัติหรือการตัดสินใจของท่านนั้นฝ่าฝืนจรรยาบรรณฉบับนี้หรือไม่ สิ่งที่ท่านต้องทำก็คือขอคำปรึกษาจากผู้บังคับบัญชา หรือจากฝ่ายที่มีอำนาจในการตัดสินใจ หรือจากหน่วยงานให้คำปรึกษาที่ได้รับการแต่งตั้งโดยบริษัท

นอกจากนี้เมื่อท่านพบเห็นการกระทำของผู้บริหารหรือพนักงานที่ขัดต่อจรรยาบรรณฉบับนี้ ท่านต้องรายงานโดยทันทีต่อ Compliance Office หรือฝ่ายทรัพยากรบุคคลและบริหาร หรือหน่วยงานให้คำปรึกษาที่ได้รับการแต่งตั้งโดยบริษัท

เราขอรับรองว่าข้อมูลส่วนบุคคลจะถูกรักษาไว้เป็นความลับ ไม่ว่าจะเป็นชื่อของผู้รายงาน และเรื่องที่นำมาปรึกษา รวมทั้งเราขอรับประกันว่าผู้รายงานจะไม่ได้รับผลร้ายเพราะเรื่องที่นำมาปรึกษา

(6) บทลงโทษ

ในกรณีของการกระทำใด ๆ ที่ฝ่าฝืนต่อจรรยาบรรณฉบับนี้ บุคคลนั้นจะได้รับการลงโทษตามกฎระเบียบของบริษัท ถ้าการกระทำที่ฝ่าฝืนนั้นก่อให้เกิดความเสียหายต่อบริษัท บุคคลนั้นอาจต้องรับผิดชอบในการจ่ายค่าเสียหายต่อบริษัท

จะไม่มีการยกเว้นความผิดสำหรับบุคคลที่ฝ่าฝืนต่อจรรยาบรรณฉบับนี้ แม้ว่าจะกระทำไปเนื่องจากเหตุผลดังต่อไปนี้

1. ขาดความรู้ในเรื่องกฎหมายและกฎระเบียบ
2. ไม่ได้ตั้งใจที่จะฝ่าฝืนต่อกฎหมายและกฎระเบียบ
3. ตั้งใจที่จะกระทำเพื่อผลประโยชน์ของบริษัท

(7) การศึกษาและการฝึกอบรม

ต้องจัดให้การศึกษาและการฝึกอบรมในเรื่องที่เกี่ยวกับการกำกับดูแลความสอดคล้องต่อกฎระเบียบ บนพื้นฐานของจรรยาบรรณฉบับนี้ พนักงานที่ได้รับคำสั่งจาก Compliance Committee จากเลขาธิการ หรือจากหัวหน้างานให้เข้าฝึกอบรม ต้องไม่ปฏิเสธหรือขาดการฝึกอบรมโดยปราศจากเหตุผลอันสมควร ทั้งนี้ก็เพื่อให้เป็นไปตามวัตถุประสงค์ดังต่อไปนี้

1. เพื่อเพิ่มความตระหนักในเรื่องการกำกับดูแลความสอดคล้องต่อกฎระเบียบใน

ภาพรวม เช่น กฎหมาย และระเบียบ รวมทั้งจริยธรรมในการดำเนินธุรกิจ

2. เพื่อให้ความรู้เกี่ยวกับจรรยาบรรณฉบับนี้รวมถึงกฎ ระเบียบที่ถูกต้อง

(8) การตรวจติดตาม

ขอให้แต่ละบริษัทภายในกลุ่มบริษัทดำเนินการตรวจติดตามภายในตามจรรยาบรรณฉบับนี้เพื่อให้มั่นใจว่าไม่มีการกระทำใด ๆ ที่ฝ่าฝืนต่อข้อกำหนดการกำกับดูแลความสอดคล้องต่อกฎระเบียบนี้ เพื่อให้เป็นไปตามข้อกำหนดฉบับนี้ ให้เลขาธิการโดยความร่วมมือจากแต่ละฝ่ายที่เกี่ยวข้อง จัดให้มีการตรวจติดตามเพื่อตรวจสอบว่ามีการกระทำใดที่ฝ่าฝืนต่อกฎระเบียบที่กำหนดนี้หรือไม่ จากนั้นให้เลขาธิการรายงานผลการตรวจติดตามต่อ Compliance Committee และออกคำสั่งไปยังฝ่าย/แผนกที่เกี่ยวข้องให้แก้ไขการดำเนินการที่ไม่เหมาะสมของตน

**3. ภาคผนวก**

(1) การแก้ไข

การแก้ไขเปลี่ยนแปลงใด ๆ ในจรรยาบรรณฉบับนี้ จะกระทำได้โดยเลขาธิการต้องส่งร่างการแก้ไขเปลี่ยนแปลงต่อคณะกรรมการบริษัทเพื่อให้การอนุมัติก่อน

(2) ผลบังคับใช้ และการแก้ไข

วันที่มีผลใช้บังคับ : วันที่ 4 พฤษภาคม 2552

วันที่แก้ไขครั้งที่ 1 : วันที่ 19 มิถุนายน 2552

วันที่แก้ไขครั้งที่ 2 : วันที่ 9 กันยายน 2553

วันที่แก้ไขครั้งที่ 3 : วันที่ 13 กรกฎาคม 2555

วันที่แก้ไขครั้งที่ 4 : วันที่ 20 มีนาคม 2557 (แก้ไขเปลี่ยนแปลงชื่อผู้รับผิดชอบ)

วันที่แก้ไขครั้งที่ 5 : วันที่ 1 กุมภาพันธ์ 2559

วันที่แก้ไขครั้งที่ 6 : วันที่ 15 สิงหาคม 2560